Metrorail bied beperkte treindiens in Tshwane‘n Trein word ontsmet voor dienste weer hervat (Foto: Courtney Africa, ANA) Metrorail in Gauteng het aangekondig dat hy voortaan weer ŉ beperkte treindiens in Mabopane en Saulsville in die Tshwane-streek sal lewer. Lillian Mofokeng, woordvoerder van Metrorail, sê die diens sal na verwagting Dinsdag in Mabopane hervat word en teen 16 November in Saulsville. “Weens veiligheidsredes en die ernstige gevolge van diefstal en vandalisme, sal treine nie by alle stasies kan stilhou nie. Hierdie stasies sluit onder meer die Soshanguve-, Kopanong-, Wintersnest- en Akasiaboom-stasie in,” sê Mofokeng. “Metrorail versoek pendelaars en die plaaslike gemeenskap om gedurende hierdie tyd geduldig te wees. Ons werk onophoudelik om die stasies tot so ŉ vlak te herstel dat treine daar kan stilhou.” Pendelaars word ook versoek om alle Covid-19-regulasies na te kom. “Pendelaars word daaraan herinner dat vlak 1-afsonderingsregulasies steeds geld en daar word van pendelaars verwag om ten alle tye ŉ masker te dra en ŉ sosiale afstand te handhaaf.” Mofokeng sê weens die Covid-19-regulasies sal treine teen net 70% van gewone kapasiteit bedryf word. Pendelaars wat eerste aankom, sal eerste gehelp word. Treindienste sal slegs tussen 05:00 en 09:00 en tussen 15:00 en 19:00 gelewer word.